-----------------------------------------------------------------------
  2. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจส่งผลกระทบต่อการดำเนินธุรกิจ สถานะการเงิน
และผลประกอบการของกลุ่มบริษัทสามารถจำแนกได้ดังนี้

ความเสี่ยงจากความผันผวนของราคาวัตถุดิบโลหะ

วัตถุดิบหลักที่ใช้ในการผลิตสินค้าของกลุ่มบริษัท ได้แก่ วัตถุดิบโลหะ ซึ่งประกอบไปด้วย เหล็กแผ่นดำ
เหล็กแผ่นขาว เหล็กรูปพรรณ รวมถึงสเตนเลสและอลูมิเนียม
ทั้งนี้ราคาโลหะดังกล่าวจะมีความผันแปรไปตามอุปสงค์และอุปทานของผู้ผลิตและผู้ใช้โลหะทั่วโลก
รวมทั้งปัจจัยอื่นๆ เช่น อัตราแลกเปลี่ยน อัตราภาษีนำเข้า และการกำหนดค่าธรรมเนียมพิเศษ
(Surcharge) เป็นต้น โดยในปี 2554/2555 ปริมาณการใช้วัตถุดิบดังกล่าวคิดเป็นร้อยละ 62.52
ของต้นทุนขาย และปี2555/2556 ปริมาณการใช้วัตถุดิบดังกล่าวคิดเป็นร้อยละ 56.39
ของต้นทุนขาย ดังนั้นความเสี่ยงจากความผันผวนของราคาวัตถุดิบโลหะ
จึงมีผลกระทบโดยตรงต่อต้นทุนขาย, รายได้จากการขาย ตลอดจนผลกำไรของกลุ่มบริษัท

อย่างไรก็ตาม การกำหนดราคาขายผลิตภัณฑ์ของกลุ่มบริษัทนั้น ใช้นโยบายต้นทุนบวกกำไร
รวมทั้งกลุ่มบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิด
เพื่อประเมินสถานการณ์และแนวโน้มของราคาของวัตถุดิบดังกล่าว
และนำมาพิจารณาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังซึ่งเป็นต้นทุนหลักของกลุ่มบริษัทให้มีความเหมาะสม
จากนโยบายการกำหนดราคาที่ดีและการบริหารสินค้าคงคลังที่ดี
ทำให้กลุ่มบริษัทสามารถรักษาส่วนต่างของกำไรได้ ดังนั้น
การผันผวนของราคาวัตถุดิบโลหะจึงไม่ส่งผลกระทบต่อการดำเนินงานของกลุ่มบริษัทอย่างมีนัยสำคัญ

ความเสี่ยงจากภาวะเศรษฐกิจ

ในปี 2554/2555 ที่ผ่านมาภาคเอกชนที่ได้รับผลกระทบจากเหตุการณ์อุทกภัย ได้มีการลงทุนเพื่อซ่อมแซมและปรับปรุงอาคารโรงงาน ตลอดจนการลงทุนในผลิตภัณฑ์โลหะโครงสร้างเพื่อใช้ในการจัดเก็บสินค้า ภาครัฐก็ต้องเร่งฟื้นฟูพื้นที่ที่ได้รับผลกระทบ และออกนโยบายต่างๆ เพื่อกระตุ้นเศรษฐกิจ ทำให้เศรษฐกิจขยายตัวและมีการลงทุนเพิ่มมากขึ้น ทำให้มีความต้องการในผลิตภัณฑ์ที่เป็นสินค้าทุนและในกลุ่มของผลิตภัณฑ์โลหะโครงสร้างและอุปกรณ์จัดเก็บและลำเลียงสินค้าเพิ่มมากขึ้น ซึ่งส่งผลให้ผลประกอบการของกลุ่มบริษัทมีการปรับตัวดีขึ้น อย่างไรก็ดีในปี 2555/2556 มาตรการกระตุ้นเศรษฐกิจดังกล่าวได้สิ้นสุดลง ประกอบกับแนวโน้มของเศรษฐกิจโลกก็ยังคงอยู่ในภาวะชะลอตัว จึงส่งผลกระทบต่อเศรษฐกิจภายในประเทศ โดยเฉพาะอย่างยิ่งกลุ่มอุตสาหกรรมยานยนต์ และกลุ่มอุตสาหกรรมบางกลุ่มที่มีการส่งสินค้าออกไปยังต่างประเทศ อย่างไรก็ดีการที่กลุ่มบริษัทมีผลิตภัณฑ์และบริการที่หลากหลาย และได้มีการมุ่งเน้นพัฒนาและนำเสนอผลิตภัณฑ์ใหม่ๆ อยู่เสมอๆ ก็ทำให้กลุ่มบริษัทสามารถตอบสนองความต้องการของลูกค้าได้อย่างครบถ้วน รวมทั้งสามารถหาลูกค้ารายใหม่ๆ และขยายฐานลูกค้าจากที่มีอยู่ให้กว้างขวางมากยิ่งขึ้น ครอบคลุมในทุกๆ กลุ่มอุตสาหกรรม ซึ่งหากกลุ่มอุตสาหกรรมใดมีการขยายตัวที่ลดลง กลุ่มบริษัทก็สามารถนำเสนอผลิตภัณฑ์ให้กับกลุ่มลูกค้าในอุตสาหกรรมอื่นที่มีการขยายตัวเพิ่มขึ้นได้ทันที โดยในปัจจุบันกลุ่มบริษัทมีฐานลูกค้ากว่า 3,000 ราย กระจายอยู่ใน 25 กลุ่มอุตสาหกรรม ซึ่งการกระจายฐานลูกค้าไปในทุกๆ กลุ่มอุตสาหกรรมนี้เอง ก็จะช่วยให้กลุ่มบริษัทสามารถลดความเสี่ยงจากการที่ภาวะเศรษฐกิจชะลอตัวลงได้บ้าง 

ความเสี่ยงจากการพึ่งพิงตลาดในประเทศ

ปัจจุบันกลุ่มบริษัทมีรายได้หลักมาจากการขายผลิตภัณฑ์ให้กับลูกค้าภายในประเทศ
โดยสัดส่วนรายได้จากลูกค้าภายในประเทศ ปี 2553/2554, ปี 2554/2555, และปี 2555/2556
เท่ากับร้อยละ 97.48, ร้อยละ 99.94, และร้อยละ 98.95 ตามลำดับ
จากตัวเลขดังกล่าวจะเห็นได้ว่าสัดส่วนรายได้จากลูกค้าในประเทศนั้นมีสัดส่วนค่อนข้างมาก
ซึ่งหากภาวะเศรษฐกิจและอุตสาหกรรมภายในประเทศเกิดการชะลอตัว
อาจส่งผลกระทบต่อรายได้และผลกำไรของกลุ่มบริษัทได้
อย่างไรก็ดีกลุ่มบริษัทก็ได้มีความพยายามที่จะเพิ่มกำลังการผลิตและขยายตลาดไปยังต่างประเทศให้มากขึ้น
โดยได้มีการลงทุนเพิ่มในอาคารโรงงานและเครื่องจักรที่ใช้ในการผลิตผ่านทางบริษัทย่อย
และเพิ่มช่องทางการจัดจำหน่ายในต่างประเทศ
ไม่ว่าจะเป็นการติดต่อกับลูกค้าในต่างประเทศโดยตรง หรือตัวแทนจัดจำหน่ายในต่างประเทศ
รวมทั้งการออกงานแสดงสินค้าต่างๆ
ซึ่งกลุ่มบริษัทก็จะดำเนินการอย่างรอบคอบและมุ่งเน้นไปในประเทศที่เศรษฐกิจยังมีการขยายตัวได้ดี
กลุ่มบริษัทคาดว่าการเพิ่มกำลังการผลิตและการเพิ่มช่องทางการจัดจำหน่ายในต่างประเทศดังกล่าวจะช่วยให้สามารถขยายฐานลูกค้าไปยังต่างประเทศได้มากขึ้น
ซึ่งจะช่วยลดความเสี่ยงจากการพึ่งพิงรายได้จากตลาดในประเทศลงได้ส่วนหนึ่ง

ความเสี่ยงจากความไม่แน่นอนของรายได้

รายได้จากการขายผลิตภัณฑ์ของกลุ่มบริษัทมีความไม่แน่นอนเนื่องจากการขายของกลุ่มบริษัทเป็นการขายแบบโครงการ
(project by project) และไม่มีสัญญาระยะยาวกับลูกค้า
เมื่อลูกค้าติดต่อและระบุความต้องการเบื้องต้นเข้ามาแต่ละครั้ง
กลุ่มบริษัทจะให้คำปรึกษาและแนะนำเกี่ยวกับตัวผลิตภัณฑ์ตามที่ลูกค้าต้องการ
ทีมวิศวกรจะคำนวณโครงสร้างและการรับน้ำหนัก
และจะทำการประเมินราคาและเสนอราคาไปให้ลูกค้าเพื่อนำไปเปรียบเทียบกับผู้ผลิตรายอื่นๆ
จากนั้นหากลูกค้าตัดสินใจสั่งซื้อ กลุ่มบริษัทจึงเริ่มดำเนินการผลิต
ดังนั้นจึงเกิดความไม่แน่นอนของรายได้ ประกอบกับผลิตภัณฑ์ของกลุ่มบริษัทส่วนใหญ่ เช่น
ชั้นวางของในโกดัง แท่นลำเลียง พาเลท และป้ายจัดแสดงสินค้า ฯลฯ
จะใช้สำหรับสนับสนุนการปฏิบัติงานของลูกค้า
แต่ไม่ใช่ชิ้นส่วนหรือวัตถุดิบหลักที่ลูกค้าต้องนำไปใช้เพื่อการผลิต จึงมีอายุการใช้งานที่ค่อนข้างนาน
ดังนั้นลูกค้าแต่ละรายจึงมีความต้องการสั่งซื้อในลักษณะที่ไม่ต่อเนื่อง หรือนานๆ ครั้ง
โดยอาจสั่งซื้อเมื่อมีโครงการก่อสร้างใหม่ มีการขยายพื้นที่โกดังจัดเก็บ
ขยายอาคารโรงงานหรือสำนักงาน ซึ่งแต่ละครั้งจะมีระยะเวลาที่ไม่แน่นอน
แต่อย่างไรก็ตามจากการที่กลุ่มบริษัทมีผลิตภัณฑ์ที่หลากหลาย
จึงสามารถรองรับความต้องการจากหลายอุตสาหกรรม
นอกจากนั้นกลุ่มบริษัทยังคงมีการศึกษาวิจัยและพัฒนาอย่างต่อเนื่องเพื่อปรับปรุงผลิตภัณฑ์เดิมและนำเสนอผลิตภัณฑ์ใหม่ให้กับลูกค้าซึ่งมีความต้องการที่แตกต่างกันและเปลี่ยนแปลงไปตลอดเวลา

ความเสี่ยงจากการให้เครดิตลูกค้า

ณ วันที่ 31 กรกฎาคม 2556 บริษัทมีลูกหนี้การค้าสุทธิ เท่ากับ 105.67 ล้านบาท ซึ่งคิดเป็นร้อยละ
15.18 ของรายได้จาการขายและบริการ บริษัทมีระยะเวลาการเก็บหนี้เฉลี่ย ในปี 2556 เท่ากับ
53.43 วัน ซึ่งบริษัทอาจมีความเสี่ยงในการเรียกเก็บเงินจากลูกหนี้การค้า
และอาจทำให้บริษัทเกิดค่าใช้จ่ายในการติดตามหนี้ด้วย
ถ้าลูกหนี้การค้าของบริษัทมีปัญหาในการดำเนินงานก็อาจส่งผลกระทบต่อผลกำไรและฐานะการเงินของบริษัทได้

อย่างไรก็ดีบริษัทมีการติดตามคุณภาพลูกหนี้อยู่อย่างสม่ำเสมอ
และบริษัทยังได้ให้ความสำคัญในการพิจารณาการให้เครดิตกับลูกค้าอย่างเข้มงวด
โดยทางบริษัทจะให้ผู้บริหารและผู้จัดการเป็นผู้พิจารณาอนุมัติการให้เครดิตร่วมกันเป็นลายลักษณ์อักษร
โดยคำนึงถึงปัจจัยในด้านต่างๆ เช่น ลักษณะธุรกิจของลูกค้า, สถานะทางการเงิน,
ปริมาณการสั่งซื้อสินค้า, และประวัติการชำระเงิน รวมถึงการเข้าพบและพูดคุยกับผู้บริหารของลูกค้า
เพื่อให้บริษัทสามารถมั่นใจในการอนุมัติการให้เครดิตแก่ลูกค้าแต่ละราย
และลดผลกระทบของความเสี่ยงจากการให้เครดิตลูกค้าให้มากที่สุด

ความเสี่ยงจากการเข้ามาของผู้ประกอบการรายใหม่ที่มีศักยภาพ

ปัจจุบันกลุ่มบริษัทเป็นผู้ผลิตและจำหน่ายผลิตภัณฑ์โลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจรในภาคตะวันออก ซึ่งลูกค้าของกลุ่มบริษัทมีอยู่ทั่วประเทศ
ส่วนใหญ่กระจายอยู่ตามภาคตะวันออก กรุงเทพฯ และปริมณฑล รวมทั้งบริเวณใกล้เคียง
โดยผู้ประกอบการที่ดำเนินธุรกิจใกล้เคียงกับบริษัทและบริษัทย่อย
ส่วนใหญ่จะเป็นผู้ประกอบการรายเล็กๆ ที่กระจายอยู่ตามแหล่งชุมชน
หรือเป็นผู้ประกอบการรายใหญ่ที่ผลิตและจำหน่ายผลิตภัณฑ์โลหะเช่นเดียวกัน
แต่ยังไม่มีการผลิตผลิตภัณฑ์และการให้บริการที่ครบวงจรเช่นเดียวกับของกลุ่มบริษัท
จึงถือได้ว่ากลุ่มบริษัทเป็นผู้นำในอุตสาหกรรมนี้
แต่เนื่องจากการดำเนินธุรกิจเกี่ยวกับผลิตภัณฑ์โลหะมีการใช้เงินลงทุนที่ไม่สูงมากนัก
หากในอนาคตมีผู้ประกอบการรายใหม่ที่มีศักยภาพในการดำเนินธุรกิจ
มีเครื่องจักรที่มีเทคโนโลยีทันสมัย มีระบบการจัดการที่ดี
เข้ามาดำเนินธุรกิจเช่นเดียวกับกลุ่มบริษัทก็อาจมีผลกระทบต่อส่วนแบ่งการตลาดได้
แต่อย่างไรก็ตามการลงทุนในธุรกิจนี้จะต้องอาศัยประสบการณ์
และระยะเวลาในการสร้างการยอมรับจากลูกค้า
รวมทั้งต้องมีการวางแผนและมีระบบการบริหารจัดการการผลิตที่ดี
มีการพัฒนาผลิตภัณฑ์และปรับปรุงกระบวนการผลิตเพื่อให้เกิดประสิทธิภาพสูงขึ้นจึงจะสามารถอยู่รอดและสร้างผลกำไรในธุรกิจนี้ได้
ซึ่งกลุ่มบริษัทได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
จึงเป็นการรักษาฐานลูกค้าให้กลับมาซื้อผลิตภัณฑ์ของกลุ่มบริษัทต่อไป

ความเสี่ยงจากอัตราแลกเปลี่ยน

 ในปี 2555/2556 บริษัทมีการสั่งซื้อสินค้าจากต่างประเทศและมีการส่งออกสินค้าไปต่างประเทศเป็นเงินตราต่างประเทศ จึงทำให้บริษัทมีความเสี่ยงจากการผันผวนของอัตราแลกเปลี่ยน ซึ่งที่ผ่านมาบริษัทได้ลดผลกระทบจากอัตราแลกเปลี่ยน โดยการตรวจสอบและเฝ้าสังเกตการเปลี่ยนแปลงของค่าเงินอย่างใกล้ชิดอยู่ตลอดเวลา รวมทั้งการทำสัญญาซื้อขายเงินตราต่างประเทศล่วงหน้า (Forward Contract) หรือชำระหนี้ก่อนกำหนด โดยพิจารณาตามความเหมาะสมของกระแสเงินสดและสถานการณ์ในขณะนั้น

 ในอนาคตบริษัทคาดว่ายังคงต้องสั่งซื้อสินค้าจากต่างประเทศ และส่งสินค้าไปขายในต่างประเทศต่อไป ดังนั้นบริษัทจะยังคงรักษานโยบายการลดผลกระทบจากความเสี่ยงในอัตราแลกเปลี่ยนโดยวิธีดังกล่าว ทั้งนี้จะพิจารณาจากความเหมาะสมของสถานการณ์ในขณะนั้น

ความเสี่ยงจากกรณีที่บริษัทมีผู้ถือหุ้นรายใหญ่ถือหุ้นมากกว่าร้อยละ 50

 ณ วันที่ 16 ตุลาคม 2556 กลุ่มตระกูลพงศ์รัตนเดชาชัย ถือหุ้นในบริษัทร้อยละ 72.92 ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มตระกูลพงศ์รัตนเดชาชัย สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้